जब जरूरत थी तब सुश्रम ने ईशा का साथ छोड़ दिया, फिर अर्णव ने उसे प्यार करना सिखाया
ईशा ने भी ये कहकर ब्रेक-अप का ऐलान कर दिया था कि जब दो लोग एक-दूसरे का इमोशनल सपोर्ट नहीं बन सकते तो रिलेशनशिप से फायदा क्या!
अमावस्या की रात क्या होती है, ये ईशा को आज पता चल रहा था। उसके मन में एक अनजाना सा भय पांव पसारने लगा था। आश्रम से निकलते ही वो अपने इस डर को समझ तो गई थी, पर ईगो में वापस न जा पाई। क्या कहती गुरुजी से कि इतनी हाइली क्वालिफाइड होकर वो किसी साए से डर रही है! ये उसके ईगो को गंवारा नहीं था।
गुरुजी का बताया काम तो करना ही होगा उसे। और ये ही तो इस आश्रम से निकलने की शर्त भी है! उसे जल्द से जल्द यहां से निकलना भी तो है। अब वो आदत बन चुकी जिंदगी को मिस भी करने लगी है।
महानगर में पली-बढ़ी, हमेशा से उजालों की आदी रही ईशा की जिंदगी घनघोर अंधेरों से भर चुकी थी। उसकी चार साल की मेहनत, उसकी रिसर्च को उसके ही गाइड ने चुरा लिया था। उस रिसर्च को अपना साबित करने का मुकदमा भी उसने किया था, पर लगता नहीं था कि जीत पाएगी। तय समय पर डिग्री सब्मिट न कर पाने के कारण उसे जॉब से भी हाथ धोना पड़ा।
सबसे बड़ा झटका तो उसे तब लगा जब सुश्रम ने उसका साथ छोड़ दिया। जब उसे अपने प्यार की सबसे ज्यादा जरूरत थी, उसी समय उससे ये कहकर अपनी ट्रेनिंग पर रूस चला गया कि वो अपनी वहां जाने की प्लानिंग और ट्रेनिंग के एंट्रेंस एक्ज़ाम की मेहनत खराब नहीं कर सकता। ज्यादा रोकने पर झल्ला गया था वो कि ईशा का रोना सुनकर ऊब चुका है। अपने दुख से उसे खुद ही बाहर निकलना होगा।
ईशा ने भी ये कहकर ब्रेक-अप का ऐलान कर दिया था कि जब दो लोग एक-दूसरे का इमोशनल सपोर्ट नहीं बन सकते तो रिलेशनशिप से फायदा क्या!
अब वो लगातार कमरे में अंधेरा करके बैठी रहती थी। किसी के कुछ भी समझाने पर बस यही कहती कि अब उसे अंधेरे या उजाले से कोई फर्क नहीं पड़ता। उसके मन में कोई भी भाव नहीं बचा है। उसके लिए दोनों बराबर हो चुके हैं अब। डीप डिप्रेशन में जा चुकी ईशा पर मनोचिकित्सक के इलाज के बाद भी कोई फर्क नहीं पड़ रहा था तो मम्मी ने जबरदस्ती योग के माध्यम से मन का इलाज करने वाले इन गुरुजी के आश्रम में भेजा था।
पर आज जब इतनी अंधेरी रात में गुरुजी के कहने पर उसे इस छोटे से शहर के कोने पर बने आश्रम से अंधेरी रात में बाहर निकलकर आम का बगीचा ढूंढ़कर उससे आम तोड़कर लाने जाना पड़ रहा है तो पता चल रहा है कि अंधेरे कितने डरावने हो सकते हैं। हालांकि उसके पास उसका मोबाइल था जिसकी टॉर्च लाइट उसने जला रखी थी। लेकिन वो लाइट एक निश्चित जगह पर ही फोकस कर पा रही थी।
तभी उसे अपने पीछे आती कदमों की आहट साफ सुनाई देने लगी और तय हो गया कि कोई उसका पीछा कर रहा है, ये उसका भ्रम नहीं है। वो पूरी हिम्मत बटोरकर मोबाइल की टॉर्च घुमाते हुए पीछे पलटी। रोशनी एक चेहरे पर पड़ी। चेहरा उसे भयानक सा लगा और वो चीख पड़ी।
उसके चीखते ही वो साया भी चीखने लगा। डर के मारे ईशा के हाथ से मोबाइल गिर गया और वो वापस भागने लगी। वो साया भी उसके पीछे भागने लगा। आश्रम की रोशनी में पहुंचते ही वो चबूतरे पर बैठकर हांफने लगी। तभी देखती क्या है कि कोई और भी उसके बगल में बैठा हांफ रहा है। अब उजाले में दोनो एक-दूसरे को डरा और हांफता देख समझ गए कि माजरा क्या है। दोनो हंस दिए।
दूसरे दिन दोनों आश्रम के बगीचे में बैठे थे। हवा ठंडी और खुशबू से भरी थी। चारों ओर खूबसूरत फूल खिले थे। कल ईशा की अर्णव से दोस्ती हो चुकी थी।
“कितनी अच्छी बात कही न गुरुजी ने! निराशा वो अंधेरा है जिसमें इंसान को कुछ दिखाई नहीं देता, जिससे भय बढ़ता है, जो नकारात्मकता को और बढ़ाता है” ईशा मुस्कुराई।
इस पर अर्णव भी तपाक से बोला, “हां, सकारात्मक सोच वो रोशनी है जिसके बिना सामने रखे समाधान भी दिखाई नहीं देते। जैसे कल हमें यहां आश्रम के अंदर ही बना आम का बगीचा दिखाई नहीं दिया। पता है, जब मेरे पापा ने मुझे यहां इलाज के लिए आने को कहा तो मुझे लगा था कि ये कोई ढोंगी बाबा होंगे। मैं तो यहां इनके भंडाफोड़ की योजना बनाते हुए आया था।”
“सच्ची, मुझे भी ऐसा ही लगा था। तो तुम्हारे दिमाग में भी मेरी तरह जासूसी का कीड़ा कुलबुलाता रहता है?”
“बिल्कुल, मैं तो बनना ही जासूस चाहता था और बन गया वकील। पता है, मेरी पत्नी क्या कहती है..?” अर्णव ने ताली दी और बातें शुरू हो गईं।
अर्णव और ईशा की दोस्ती हो चुकी थी। बल्कि ईशा को तो उससे दोस्ती से कुछ अधिक लगाव हो गया था। पर वो जानती थी कि अर्णव शादीशुदा है और अपनी पत्नी को बहुत प्यार करता है। इसलिए वो अपनी सीमाओं में रहती थी।
दोनों साथ ही लौटने के लिए आश्रम के बाहर गांव के इकलौते बस स्टॉप पर खड़े थे। वहां उनके अलावा बाकी सब गांव के लोग थे। एक आदमी उनके ही शहर का कोई पता पढ़वाने उनके पास आया तो अर्णव ने उसे बड़े प्यार से समझाया। अपना पता देते हुए ये भी कहा कि अगर कोई दिक्कत आए तो वो उसके पास आ सकता है।
ये सब देखकर आखिर इतने दिनों से दिल में उठता प्रश्न ईशा की जुबान पर आ ही गया, “मैं अक्सर सोचती हूं, आप जैसा जिंदादिल और सहयोगी इंसान यहां क्यों आया? मुझे तो आप में इतने दिनो में डिप्रेशन के कोई साइन नहीं दिखे।”
उत्तर में अर्णव के होंठों पर एक रहस्यमई मगर प्यारी सी मुस्कान आ गई, “मैं यहां किसी और के लिए आया था।”
ईशा सोच में पड़ गई, ‘मन के किसी दूसरे रोगी का इलाज कोई दूसरा कैसे करा सकता है?’ पर वो कुछ पूछती, इससे पहले ही बस आ गई। बस में भीड़ बहुत थी। दोनों को अलग-अलग सीट मिली।
दोनों ने एक-दूसरे के मोबाइल नंबर ले लिए थे। घर पहुंचने के एक हफ्ते बाद अर्णव का फोन आया। उसने ईशा का केस लेने की इच्छा जताते हुए अपनी योजना समझाई।
योजना ईशा को भा गई और काम शुरू हो गया। दोनों के जासूस दिमाग और अर्णव की प्रोफेशनल बुद्धि ने मिलकर काम करना शुरू किया, तो ये दोनों को खेल लगने लगा। तनाव गायब हो गया। बचा तो बस जीत का पैशन।
आज ईशा बहुत खुश थी। उसने अपनी खुशी बांटने के लिए सबसे पहले अर्णव को फोन लगाया। “अर्णव, मेरा मन करता है खुशी से झूमूं। पता है, आज मेरे केस जीतते ही मेरे बॉस… नहीं, एक्स बॉस का फोन आया। मेरी जॉब वापस करने के लिए।”
दोनों सेलिब्रेट करने के लिए अदालत की कैंटीन में बैठे थे। “इस कॉफी और स्नैक्स से काम नहीं चलने वाला। तुम्हें मुझे मेरा इनाम देना होगा।” अर्णव ने वही अनमोल मुस्कान परोसते हुए कहा।
“हां, हां, बोलो क्या चाहिए। पक्का प्रॉमिस, आज मैं मना नहीं करूंगी।” ईशा भावुक हो गई।
“पक्का प्रॉमिस? सोच लो!”
“सोच लिया।”
“तो सुश्रम के मेल चेक कर लो एक बार। देखो, अदालत का जज भी दोनों का पक्ष सुनता है और तुम हो कि सुश्रम के फोन कॉल्स और मैसेजेस न उठाने की जिद में फोन का सिम बदल दिया।”
ईशा के चेहरे पर नकार के भाव आए तो अर्णव की मुस्कान और गहरी हो गई।
“एक बार! मेरा उपहार समझकर देख लो।”
ईशा मना न कर सकी।
सुश्रम के मेल खोले तो भावुक होती गई-
मेरी रूस वाली ट्रेनिंग का मौका मेरी चार साल की मेहनत का फल था। क्या मैं दूर रहकर तुम्हें इमोशनल सपोर्ट नहीं दे सकता था..?
उस दिन तुम्हारी अव्यावहारिक मांग की जिद पर अड़ने पर झल्ला गया। तुमसे रूखा बोल दिया। जानता हूं, गलत किया, पर मेरी उस गलती की सजा तुम क्यों भुगत रही हो..?
मुझसे बात करो ईशा। मेरी जिंदगी भी तुम्हारे बिना बेरंग है...
मैंने सिर्फ तुमसे प्यार किया है और हमेशा करता रहूँगा...
अंत तक आते-आते ईशा के आंसू मुस्कान में बदल चुके थे। वो टाइप कर रही थी- “एक साल में कुछ ट्रेनिंग भी की है या मुझे ईमेल ही लिखते रहे हो..?
सुश्रम के लौटने और दोनों का पैच-अप होने की खुशी में उनके मम्मी-पापा ने पार्टी रखी। इसमें उनकी शादी का एनाउंसमेंट भी होना था। अर्णव को बुलाना तो बनता था। सुश्रम ने कहा कि उसे उसके घर जाकर इनवाइट करके सरप्राइज देंगे। यह आइडिया ईशा को पसंद आया।
आड़ी-तिरछी गलियों में दोनों अर्णव का घर ढूंढ़ते हुए पैदल चल रहे थे। “पता है, मेरा अर्णव की पत्नी से मिलने का भी बहुत मन है। अर्णव उसकी बहुत बातें करता है। उसकी बातों से लगता है कि उसकी पत्नी बहुत ही हंसमुख और जिंदादिल है...”
अर्णव ने दोनों का खुले दिल से स्वागत किया। ईशा ने उसकी पत्नी से मिलने की इच्छा जाहिर की तो वो उसे लाने अंदर चला गया। उसे लेकर आया तो दोनों उसे देखकर अवाक रह गए। व्हील-चेयर पर बैठी भावहीन तस्वीर की तरह थी वो और अर्णव उससे इतने प्यार से बात कर रहा था जैसे सब समझ रही हो।
आखिर चलते समय ईशा की आंखों में आंसू आ गए। “मेरी पत्नी ये कहती है, मेरी पत्नी वो कहती है... कह-कहकर मेरा दिमाग कैसे खा पाते थे तुम...” उसकी आवाज रुंध गई।
“अरे सब कुछ इसी ने कहा था कभी न कभी। वो तो एक एक्सीडेंट में हमने अपने जुड़वा बच्चों को खो दिया और इसे भी सिर पर चोट लगी, तब से थोड़ा नाराज हो गई है जिंदगी से।”
फिर वो अपनी पत्नी का हाथ बड़े स्नेह से अपने हाथ में लेकर बोला, “ईशा के यहां पार्टी में चलोगी न?” उसकी पत्नी ने बच्चों जैसे सिर हिला दिया।
“चलो अब ईशा और सुश्रम को बाय करो। ये हमारे दोस्त हैं।” उसने बच्चों की तरह बाय की मुद्रा में हाथ उठाया और ईशा बहते आंसू लेकर पलट ली।
“हे ईश्वर, जिसने मुझे प्यार का मतलब सिखाया उसे उसका प्यार वापस कर दो,” उसने अपने हाथ जोड़े।
“आमीन” सुश्रम ने भी आंसू पोछते हुए कहा।
- भावना प्रकाश 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें